Jong Springs-vrou in huis vermoorArgieffoto Die polisie in Springs aan Gauteng se Oos-Rand probeer steeds die presiese gebeure uitpluis nadat ŉ jong vrou glo deur ŉ nabye familielid in ŉ huis daar doodgesteek is. Rosemary Lee Mulder (19) se lyk is Woensdagoggend gekry, nadat sy verskeie kere met ŉ mes gesteek is. Kapt. Johannes Ramphora, polisiewoordvoerder in Springs, het gesê Mulder se vriend was ook tydens die voorval tuis. “Volgens hom was hy in die badkamer toe hy die slagoffer gehoor skree het. Hy het glo gesien hoe steek die familielid die vrou. Volgens hom is hy terug na die badkamer en het hy daar weggekruip,” het Ramphora gesê. Die 18-jarige aanvaller het gevlug met onder andere ŉ videospeletjie en verskeie ander klein items, het Ramphora gesê. “Die verdagte is steeds op vrye voet en ŉ span is saamgestel om hom te soek.” Volgens Ramphora is die verloop van gebeure Woensdagoggend nog baie onduidelik. “Ons probeer nog vasstel presies wát gebeur het.” Die motief vir die aanval is ook nie bekend nie. Die polisie ondersoek sake van moord en diefstal. Ramphora het gevra dat enigeen met inligting oor die voorval die Springs-polisie bel by 011 365 5705 of 011 365 5719.